Folketing
1998-11-13

Man vil med denne lov gøre antiparasitære lægemidler til dyr receptpligtige, og det begrunder man i, at der finder et overforbrug sted. Og det er helt klart, at vi skal det overforbrug til livs, og derfor må vi også gå i dialog med landbruget om at begrænse overforbruget. Det synes jeg ikke rigtig fremgår af lovforslaget om man faktisk har forsøgt, inden man skrider til en lov på området. Jeg synes i høj grad, at der er behov for, at vi får mere viden om de faktiske forhold. Er det sådan, at man har fundet rester af disse antiparasitære præparater i kød fra danske dyr? Det er klart, at det er et problem, hvis det er tilfældet. Vi ønsker ikke unødvendig administration og unødvendige udgifter for landbruget, og vi ønsker slet ikke, at hunde- og katteejere eller ridehesteejere nødvendigvis skal til dyrlægen og have ormekur på recept. Det vil være at skyde fuldstændig over målet, og jeg kan ikke rigtig se, hvad sigtet med loven så skulle være.